In nomine sanctae et individuae Trinitatis. Karolus divina propiciante clemencia rex Francorum. Noverit igitur omnium sanctae Dei aecclesiae fidelium nostrorumque, presencium scilicet ac futurorum, sollercia, quemadmodum imitantes exempla priorum praedecessorum nostrorum regum Deum timencium atque colencium, ducti etiam nos religione et succensi igne divini amoris, statuimus aedificare aecclesiam in Atiniaco palatio in honore sanctae Walburgis Xpisti virginis, quam pro tutamento tocius regni ex partibus orientalium sagaci industria afferre voluimus. Ubi, ob predecessorum successorumque nostrorum nostraeque regiae majestatis salutem regnique stabilitatem, condonamus ex nostro proprio jure in praefato fisco, ad luminaria ipsius praedicti loci, servos his nominibus, Adalricum, et Gerlaium et illius feminam Warentrudim; et mansum unum cum omni integritate in eodem fisco cum mancipiis utriusque sexus ibi residentibus his vocatis nominibus, Fredano et uxor (sic) ejus Godoara, cum infantibus eorum, Gerulfo et ipsius femina Godenia cum eorum infantibus, Constabulo etiam et Gislulfo et Roslindae; et quatuor bunuaria in villa Corniaco; et in ipso manso predicto cambam unam. Et in usibus inibi deserviencium mansos quatuor: vestitos duos, unum in villa Diunna, cum mancipiis his nominibus, Martino et sorore ejus Eva, Fulcuino et Andreia sorore ejus, et Adalgardam uxorem illius cum infantibus eorum, et feminam quandam Ohaidim cum filiis suis Ollanno et Hildeberto et Abraham; mansum quoque alium in villa Colunnia cum mancipiis his nominibus, Grimaldo et ejus uxorem Empergia cum eorum infantibus, Hunmerado cum femina ejus Tetsinde et eorum infantibus et Ermuinde femina; in ipsa denique villa quartam partem mansi cum fornu quam ipse tenet; duos etiam mansos absos, unum in Madriaco, alterum in Martiania; et in Vetuero mansum dimidium et foraticum de camba una, Gislulfum quoque cum alode suo ad quatuor denarios solventem, et mancipia ista, Vigero et uxorem ejus Gerildim cum eorum infantibus, Aviconem quoque ac conjugem ejus Teudam cum infantibus et dimidio manso in villa Medrech, quam ipsi tenent; mancipium vero unum nomine Erfridum ad quatuor tantum denarios persolvendum, Salaconem scilicet, et Embergiam ejus uxorem; culturam quoque ante portam superiorem nostri videlicet palacii, ut eam partim ac vicissim ad domos ortosve seu tabernas construendas, prout dignum eis visum extiterit singulatim et canonice dividant, et quod reliquum est, ad commune ejusdem loci arbitrii deveniat. Item culturam inter brolium et vineas. Corvadam namque ex Diunna ac Vetusvillae, ad nostrae servitutis dominium pertinentem, infra nostrum vero palacium a porta meridiana ingredientibus, ad dexteram usque circa ecclesiam ad claustrum faciendum similiter damus. Tali scilicet more quatinus unusquisque omnem partem terrae quae sibi contigerit, cui libitum sibi fuerit, dandi, vendendi, canonice liberam habeant in omnibus potestatem faciendi. Omne quoque foraticum seu omne thelonei debitum, tam nostris diebus, quam et a successoribus nostris Deum timentibus ex eorum potestate omnino absolutum esse volumus. Mansionemque nostrorum nemo fidelium accipere, nisi eorum extiterit voluntas, in omni suorum potestate nostro (sic) summopere libet serenitati. Delegamus etiam ibi molendinum unum super ripam fluvioli Feviae medium, nonam similiter indominicatam de supradicto fisco. De prato bunuaria duo supra palacium nostrum. Omnibus quoque fiscalinis ubique degentibus, nobis a Deo concessa regia potestate, damus licenciam ut, si quis eorum aliquid ex propria hereditate spontanea voluntate huic sancto loco dare aut alicui ex clericis inibi famulantibus vendere voluerit, faciat prout vult, ita tamen ut post obitum ipsius clerici cui vendita fuerit hereditas, haec eadem ad predictum locum deveniat. Unde hoc nostrae auctoritatis preceptum fieri jussimus, per quod precipimus atque jubemus ut ab hodierna die ac deinceps memoratus locus et ibi servientes suprascriptas res, cum mancipiis utriusque sexus, terris cultis et incultis, molendino et cambis, pratis, pascuis, aquis aquarumque decursibus, exitibus et regressibus et universis legittimis terminationibus juste et legaliter ad se pertinentibus, habeant, teneant atque possideant. Et ut hoc nostrae auctoritatis preceptum firmius habeatur veriusque credatur et attencius observetur, manu propria subterfirmantes nostro precipimus anulo insigniri. Signum Karoli (Monogramme) regis gloriosissimi. Gauzlinus regiae dignitatis notarius a vice Herivei archiepiscopi summique cancellarii recognovi ac subscripsi. (Place du sceau.) [Datum VII. idus junii, indictione IIII., anno XXIIII. regnante Karolo rege gloriosissimo, redintegrante XVIIII., largiori vero hereditate indepta V. Actum Attiniaco palatio. In Dei nomine feliciter. Amen.]